Line Barfod (EL), 2010-06-16:
Det undrer mig lidt, at der ikke er nogen fra Venstre, De Konservative eller Dansk Folkeparti, der går på talerstolen for at forsvare, at man vil skære på velfærden.
Det kan nås endnu, og det håber jeg man vil gøre, så vi reelt har mulighed for at få en debat.
Regeringen og Dansk Folkeparti har i årevis forsøgt at sige til borgerne, at man både kan give skattelettelser og samtidig have råd til velfærd.
Nu viser det sig jo med al tydelighed, at det kan man ikke, og regeringen og Dansk Folkeparti synes så, det er vigtigere, at de rige beholder de kæmpe skattelettelser, de har fået, end at man sikrer en ordentlig velfærd.
Nogle af dem, der kommer til at mærke nedskæringerne på velfærden, er børnene.
Der bliver skåret i børnefamilieydelsen, som vi skal snakke om senere, men også de børn, der bliver passet i vores vuggestuer og børnehaver, bliver ramt.
Vi får henvendelser fra børnehaver og vuggestuer, som kan fortælle om, hvad konsekvenserne bliver, når der skæres rundtom i kommunerne.
Mange kommuner er jo i gang med at skære ned allerede for i år, og det bliver endnu værre i de kommende år.
Det betyder f.eks., at man i ydertimerne – timerne om morgenen, når børnene kommer, og timerne om eftermiddagen, når børnene bliver hentet – mange steder kun vil have én voksen på en stue med 12 vuggestuebørn eller 22 børnehavebørn.
Jeg ved ikke, hvor mange her i Folketinget der har prøvet at være alene med 12 vuggestuebørn.
Men det er altså ikke nemt, og der er absolut ikke tid til at tage sig ordentligt af dem.
Derudover har man det problem, at hvis et af dem skal have skiftet ble, har man altså ikke mulighed for at gå ind og skifte den ble, for så ville man skulle efterlade de andre 11 børn alene.
Det betyder altså reelt, at konsekvenserne af de nedskæringer, som Venstre, De Konservative og Dansk Folkeparti vil stemme for om lidt, er, at man siger, at vi skal finde os i, at vores børn får så dårlige vilkår fremover.
Det betyder, at alle de pæne ord, som man har om alt det, der skal foregå i vores vuggestuer og børnehaver – der, hvor man skal lære børnene sociale kompetencer og lære dem almindelige færdigheder som selv at kunne tage tøj på og binde et snørebånd osv. – ikke har nogen mening.
Det at kunne have tid til at snakke sammen, til at kunne lære sproget, kommer man heller ikke til.
Vi ved jo, at der i Nordsjælland er meget store problemer med mange børn, der ikke kan dansk, fordi deres forældre ikke synes, de har tid til at tage sig af deres børn, som derfor kun er sammen med deres au pair fra Filippinerne eller Letland og ikke får lært dansk.
Det bliver svært nu for personalet i vuggestuerne og børnehaverne i Nordsjælland at rette op på det og sikre, at de børn får lært et ordentligt dansk.
Tilsvarende problemer kommer der i folkeskolen, med ældreomsorgen osv.
Alle steder bliver der skåret, og vi kan jo også se af det, der har været fremme i de seneste dage, at nogle af dem, der bliver ramt allerhårdest, er nogle af dem, der har allermest brug for hjælp.
Hvem er det, man synes er mest forkælet?
Det, vi også mangler at få belyst, er, hvilke konsekvenser hele den nedskæring, man laver her, kommer til at få for ligestillingen i Danmark.
Noget af det, der er afgørende for at have en høj grad af ligestilling, er jo, at kvinderne har mulighed for at være på arbejdsmarkedet, og en væsentlig grund til, at det er gået så godt i Danmark, i forhold til hvad vi har set i mange andre lande, er jo, at man trygt har kunnet sende sine børn i vuggestue og børnehave og skole, og at man har kunnet være tryg med hensyn til, at der var en god ældreomsorg.
Når man smadrer det og henviser folk til, at de i stedet selv skal klare det, bliver det i høj grad kvinderne, der kommer til at skulle overtage mange af de opgaver og ikke længere kan være på arbejdsmarkedet.
Det kommer også til at betyde noget for vores økonomi, men det har man heller ikke taget med i betragtning.
Det virker, som om regeringen og Dansk Folkeparti har opgivet troen på, at man vinder næste valg.
Man tør jo heller ikke udskrive valget, så vi faktisk kan spørge vælgerne, om det er den her politik, de ønsker.
Man skynder sig at ødelægge så meget, man overhovedet kan komme til, inden der er nogle andre, der skal tage over.
Det kommer altså virkelig til at gå ud over rigtig, rigtig mange mennesker, og derfor ville det klæde de ordførere, der har tænkt sig at stemme for, at de gik op og forsvarede, hvorfor man virkelig mener, der skal skæres så drastisk på velfærden, i stedet for at de rige undværer nogle af de skattelettelser, man ellers har stillet dem i udsigt.